Euroopan neuvoston elin katsoo, että Suomen työttömyysturvan tasoa pitäisi nostaa jopa 80 prosenttia.

Nordean yksityistalouden ekonomisti Olli Kärkkäinen laskee Suomen työttömyysturviin hurjan korotuksen, mikäli niitä nostettaisiin Euroopan neuvoston asettamalle vähimmäistasolle.

– Tällä hetkellä työmarkkinatuen taso on noin 700 euroa kuukaudessa. Kun otetaan huomioon verotuksen vaikutus, tarkoittaa komitean päätös sitä, että työmarkkinatuen taso pitäisi nostaa noin 1 250 euroon kuukaudessa, Kärkkäinen kirjoittaa blogissa.

Tällä hetkellä työmarkkinatuen taso on noin 700 euroa kuussa.

Kärkkäinen laskee, että Euroopan neuvoston Euroopan sosiaalisten oikeuksien komitean linjaus merkitsee lähes 80 prosentin korotusta nykytasoon. Jos tavoitteeksi otetaan 40 prosenttia mediaanitulosta, työmarkkinatukea tarvitsisi korottaa ”vain” 40 prosenttia vajaaseen tuhanteen euroon, hän lisää.

Komitea antoi päätöksensä keskiviikkona. Ratkaisua käsitellään seuraavaksi Euroopan neuvoston ministerikomiteassa.

Komitea arvioi tukien tasoa tätä vertaamalla sitä mediaanituloon. Etuuden taso ei saisi olla alle 50 prosenttia mediaanitulosta. Aiemmin komitea on katsonut, että jos tuen taso on 40–50 prosenttia, arvioinnissa voi ottaa huomioon täydentäviä etuuksia, kuten asumis- tai toimeentulotuen.

Komitean tiukimman vaatimuksen toteuttaminen kasvattaisi työttömyysturvamenoja yli kaksi miljardia euroa, ja nettomääräisesti eli muiden tukien vähentymisen huomioiden yli miljardin.

– Kustannusta voi verrata siihen, että tälle vuodelle toimeentulotuen koko vuoden menoiksi on budjetoitu 0,8 miljardia euroa.

Jutun otsikkoa on korjattu julkaisun jälkeen 11.5. klo 18.57. Kyseessä ei ole EU-vaatimus, koska Euroopan neuvosto ei ole EU:n toimielin.

Jutun ingressiä tarkennettu 12.5. klo 10.37. Tukia pitäisi nostaa jopa 80 prosenttia, jos tasoa nostettaisiin noin 700 eurosta 1 250 euroon.